text: সুযোগ-সুবিধা থাকা মানে এই না যা পেলাম তাই খেয়ে ফেললাম: সিইসি | জাতীয় | দেশ রূপান্তর
  নিজস্ব প্রতিবেদক | ২১ সেপ্টেম্বর, ২০১৯ ০১:৩১
  সম্প্রতি চট্টগ্রামে রোহিঙ্গাদের কাছে এনআইডি পাওয়ার ঘটনার ইঙ্গিত টেনে প্রধান নির্বাচন কমিশনার (সিইসি) কে এম নুরুল হুদা বলেছেন, 'স্বাধীন সত্তার প্রতিষ্ঠান হিসেবে দেওয়া মানে এই না আমরা যাচ্ছে তাই করে বেড়াব। যে রকম খুশি আমরা ব্যবহার করব। চারদিকে সুযোগ- সুবিধা থাকার মানে এই না যা পেলাম তাই গ্রহণ করলাম খেয়ে ফেললাম; সেগুলো আমাদের জন্য যন্ত্রণার কারণ হয়, কমিশনের যন্ত্রণা হয়।
  শুক্রবার রাজধানীর আগারগাঁওয়ের নির্বাচন ভবনে বাংলাদেশ ইলেকশন কমিশন অফিসার্স অ্যাসোসিয়েশনের তৃতীয় বার্ষিক সাধারণ সভায় (এজিএম) এসব কথা বলেন তিনি ।
  সিইসি বলেন, 'কাজ করতে গিয়ে অনেকে ভুল করে বসে। যেমন চিটাগাং এ একটা করেছিল। বেশি লোভী হয়ে যায় লোভ আর সামলাতে পারে না, প্রলুব্ধ হয়ে যায়। দু'একটা লোকের কর্মকাণ্ডের কারণে সারা নির্বাচন কমিশনের (ইসি) ওপরে বারবার অপবাদ চলে আসে।
  কর্মকর্তাদের উদ্দেশে তিনি বলেন, 'এক সময় উপজেলা নির্বাচন অফিস ছিল না। জেলা নির্বাচন কর্মকর্তাদের সম্বল ছিল একটি ব্যাগ আর যাতায়াতের বাহন ছিল রিকশা। এখন সেই অবস্থা নেই। আপনাদের সব ধরনের সুযোগ-সুবিধা দেওয়া হচ্ছে। ক্ষমতাও দেওয়া হয়, ক্ষমতা প্রয়োগ করতে হবে। আমরা যদি নিজেরা শক্তিশালী না হই তাহলে কী হবে?
  তিনি বলেন, আমরা এখন স্থানীয় সরকারের কোন নির্বাচনে বাইরের কাউকে দায়িত্ব দিই না। ভবিষ্যতে সব ধরনের নির্বাচনের দায়িত্ব নেওয়ার জন্য আপনাদের যোগ্যতা অর্জন করতে হবে। সেটা কত দিনে হবে জানি না। আপনারা ধীরে ধীরে নিজেদের যোগ্য করে তুলুন।
  ল্যাপটপ চুরির প্রসঙ্গ টেনে নির্বাচন কমিশনার (ইসি) মো. রফিকুল ইসলাম বলেছেন, 'সাংবাদিক ভাইয়েরা লিখেছেন নির্বাচন কমিশনের ব্যর্থতা। যদিও এটার জন্য অমাদের ব্যর্থতা দায়ী না, আমার মনে হয় না এটা ব্যর্থতার পর্যায়ে পড়ে, কিন্তু দায়টা আমাদের ঘাড়ে আসে। ফলে আপনারা যদি আপনাদের কাজ ঠিকমতো করতে পারেন তাহলে সবচেয়ে বেশি উপকৃত হব আমরা।
  স্মার্টকার্ড প্রসঙ্গে ফ্রান্সের কোম্পানির সমালোচনা করে নুরুল হুদা বলেন, '২০১৭ সাল থেকে তারা আমাদের যন্ত্রণা দিয়েছে। তারা সকালে এক কথা বিকেলে আরেক কথা বলেছে। তারা আমাদের ডাটাবেজও ব্যবহার করতে চেয়েছে, কিন্তু আমরা তা দিইনি। কোম্পানিটি ভেবেছিল তারা না থাকলে হয়তো আমরা স্মার্টকার্ড আর নাগরিকদের দিতে পারব না। কিন্তু গর্বের বিষয় হলো এটি এখন আমাদের দেশের ছেলেরা তৈরি করছে।